รองนายกรัฐมนตรีด้านเศรษฐกิจ ไม่กังวล หาเสียงโค้งสุดท้ายกระทบเศรษฐกิจประเทศ ยืนยันภาพรวมเศรษฐกิจดีขึ้นและต่างชาติยังเชื่อมั่น พร้อมขอพรรคการเมืองอย่าชูนโยบายประชานิยมเกินไป ให้ยึดหลักเหตุผล
นายสมคิด จาตุศรีพิทักษ์ รองนายกรัฐมนตรีด้านเศรษฐกิจ ยืนยันว่า แม้จะเข้าสู่ช่วงโค้งสุดท้ายของการเลือกตั้ง แต่ไม่มีปัญหาใดส่งผลกระทบต่อความเชื่อมั่นด้านเศรษฐกิจภาพรวมของประเทศ เพราะต่างชาติรู้จักประเทศไทยเป็นอย่างดีและทราบถึงภาวะเศรษฐกิจในปัจจุบัน รวมถึงเข้าใจรูปแบบการหาเสียงของไทย จึงไม่มีอะไรน่าเป็นห่วง และยืนยันว่ารัฐบาลจะดูแลทุกอย่างให้เป็นไปด้วยดี         ส่วนใครจะหาเสียงอย่างไรก็ถือเป็นเรื่องของแต่ละพรรคที่จะชูนโยบายขึ้นมาแข่งขันกัน แต่ขอว่าบางครั้งอย่าให้ดูเป็นประชานิยมมากเกินไป ขอให้ยึดหลักเหตุผล เพราะสุดท้ายรัฐบาลใหม่ก็จะพิจารณาการบริหารราชการแผ่นดินเอง ไม่ว่าจะเป็นรัฐบาลที่มาจากพรรคเดียวหรือหลายพรรค ก็จะนำนโยบายมาพิจารณาร่วมกันบนพื้นฐานเหตุผลอยู่ดี ดังนั้นเชื่อมั่นว่าไม่มีอะไรต้องกังวล โดยเฉพาะด้านเศรษฐกิจ        ส่วนกรณีรัฐบาลใหม่จะมีตนเองดูแลด้านเศรษฐกิจเหมือนเดิมหรือไม่ หลังมีการคาดการณ์ว่าพรรคพลังประชารัฐจะได้เป็นแกนนำจัดตั้งรัฐบาลนั้น นายสมคิด กล่าวว่า ไม่ทราบและมองว่าไม่ใช่เรื่องสำคัญ เพราะคนที่จะเข้ามาทำหน้าที่ในส่วนนี้ ต้องดูแลรับผิดชอบประเทศให้ดีขึ้น พร้อมย้ำว่าเศรษฐกิจไม่ได้ถดถอยเหมือนที่พรรคการเมืองหยิบยกขึ้นมาหาเสียง ดังนั้นขออย่าทำให้ทุกอย่างชะงัก        ทั้งนี้ อีกไม่กี่วันจะถึงวันเลือกตั้ง ขอให้ประชาชนใช้สิทธิเลือกพรรคและคนดีเข้ามาบริหารประเทศ และขอให้ยอมรับผลการเลือกตั้งด้วย